Document ID: 32003L0115

32003L0115
L 024/65
SLUŽBENI LIST EUROPSKE UNIJE
22.12.2003.
DIREKTIVA 2003/115/EZ EUROPSKOG PARLAMENTA I VIJEĆA
od 22. prosinca 2003.
o izmjeni Direktive 94/35/EZ o sladilima za upotrebu u hrani
EUROPSKI PARLAMENT I VIJEĆE EUROPSKE UNIJE,
uzimajući u obzir Ugovor o osnivanju Europske zajednice, a posebno njegov članak 95.,
uzimajući u obzir prijedlog Komisije (1),
uzimajući u obzir mišljenje Europskog gospodarskog i socijalnog odbora (2),
nakon savjetovanja sa Znanstvenim odborom za hranu, na temelju članka 6. Direktive Vijeća 89/107/EEZ od 21. prosinca 1988. o usklađivanju zakonodavstava država članica o prehrambenim aditivima odobrenim za uporabu u hrani namijenjenoj prehrani ljudi (3),
u skladu s postupkom utvrđenim u članku 251. Ugovora (4),
budući da:
(1)
U Direktivi 94/35/EZ Europskog parlamenta i Vijeća od 30. lipnja 1994. o sladilima za upotrebu u hrani (5) navodi se popis sladila koja se mogu koristiti u Zajednici te uvjeti za njihovu upotrebu.
(2)
Od 1996., Znanstveni odbor za hranu ustanovio je da su dva nova sladila, sukraloza i aspartam-acesulfam sol, prihvatljiva za upotrebu u hrani.
(3)
Mišljenje Znanstvenog odbora za hranu o cikalminskoj kiselini i njezinim natrijevim i kalcijevim solima (koje je dovelo do utvrđivanja novog prihvatljivog dnevnog unosa (PDU)) i nedavna istraživanja o unosu ciklamata doveli su do smanjenja najvećih dopuštenih količina ciklaminske kiseline i njezinih natrijevih i kalcijevih soli.
(4)
Označivanje određenih kategorija hrane u Direktivi 94/35/EZ treba prilagoditi kako bi se uzela u obzir Direktiva 2002/46/EZ Europskog parlamenta i Vijeća od 10. lipnja 2002. o usklađivanju zakonodavstava država članica u odnosu na dodatke prehrani (6) i specifične direktive donesene za određene skupine hrane navedene u Prilogu I. Direktivi Vijeća 89/398/EEZ (7).
(5)
Upotreba dotičnih prehrambenih aditiva udovoljava općim kriterijima utvrđenim u Prilogu II. Direktivi 89/107/EEZ.
(6)
Člancima 53. i 54. Uredbe (EZ) br. 178/2002 Europskog parlamenta i Vijeća od 28. siječnja 2002. o utvrđivanju općih načela i zahtjeva propisa o hrani, osnivanju Europske agencije za sigurnost hrane te utvrđivanju postupaka o pitanjima sigurnosti hrane (8), uvode se postupci za poduzimanje hitnih mjera u vezi s hranom podrijetlom iz Zajednice ili uvezenom iz treće zemlje. Oni dopuštaju Komisiji usvajanje takvih mjera u situacijama u kojima bi hrana vjerojatno predstavljala ozbiljan rizik za zdravlje ljudi, zdravlje životinja ili za okoliš i ako takav rizik ne može biti na zadovoljavajući način ograničen mjerama koje poduzimaju dotične države članice.
(7)
Mjere potrebne za provedbu Direktive 94/35/EZ treba usvojiti u skladu s Odlukom Vijeća 1999/468/EZ od 28. lipnja 1999. o utvrđivanju postupaka za izvršavanje provedbenih ovlasti dodijeljenih Komisiji (9).
(8)
Direktivu 94/35/EZ stoga treba na odgovarajući način izmijeniti,
DONIJELI SU OVU DIREKTIVU:
Članak 1.
Direktiva 94/35/EZ ovime se mijenja kako slijedi:
1.
članak 4. zamjenjuje se sljedećim:
„Članak 4.
U skladu s postupkom utvrđenim u članku 7. može biti odlučeno:
-
ako postoje razlike u mišljenju o tome mogu li se sladila koristiti u određenoj hrani pod uvjetima ove Direktive, da li će se smatrati da je ta hrana obuhvaćena jednom od kategorija navedenih u trećem stupcu Priloga, te
-
koristi li se prehrambeni aditiv naveden u Prilogu i odobren u količini quantum satis u skladu s kriterijima iz članka 2.”;
2.
treća alineja dodaje se članku 5. stavku 2.:
„-
aspartam-acesulfam sol: ‚sadrži izvor fenilalanina’.”;
3.
članak 7. zamjenjuje se sljedećim:
„Članak 7.
1. Komisiji pomaže Stalni odbor za prehrambeni lanac i zdravlje životinja osnovan na temelju članka 58. Uredbe (EZ) br. 178/2002 (10), dalje u tekstu ‚Odbor’.
2. Prilikom pozivanja na ovaj članak, primjenjuju se članci 5. i 7. Odluke 1999/468/EZ (11), uzimajući u obzir odredbe njenog članka 8.
Rok utvrđen člankom 5. stavkom 6. Odluke 1999/468/EZ je tri mjeseca.
3. Odbor donosi svoj poslovnik.
4.
Prilog se mijenja u skladu s Prilogom ovoj Direktivi.
Članak 2.
Najkasnije do 29. siječnja 2006., Komisija podnosi izvješće Europskom parlamentu i Vijeću u kojem će izložiti napredak postignut ponovnom procjenom aditiva koja je u tijeku te utvrditi privremeni kalendar za buduće procjene, posebno za sukralozu i aspartam-acesulfam sol. Ove se ponovne procjene povode na temelju podataka o potrošnji koje dostavljaju države članice te se u njima uzimaju u obzir učinci aditiva na posebno osjetljive skupine stanovništva.
Članak 3.
Države članice donose zakone i druge propise potrebne za usklađivanje s ovom Direktivom, s ciljem:
-
odobravanja trgovine i upotrebe proizvoda koji su u skladu s ovom Direktivom najkasnije do 29. siječnja 2005.,
-
zabrane trgovine i upotrebe proizvoda koji nisu u skladu s ovom Direktivom najkasnije do 29. srpnja 2005.; međutim, proizvodi stavljeni na tržište ili označeni prije tog dana, a koji ne udovoljavaju ovoj Direktivi, smiju se prodavati do 29. siječnja 2006.
One o tome odmah obavješćuju Komisiju.
Kada države članice donose ove mjere, te mjere prilikom njihove službene objave sadržavaju uputu na ovu Direktivu ili se uz njih navodi takva uputa. Države članice određuju načine tog upućivanja.
Članak 4.
Ova Direktiva stupa na snagu na dan objave u Službenom listu Europske unije.
Članak 5.
Ova je Direktiva upućena državama članicama.
Sastavljeno u Bruxellesu 22. prosinca 2003.

Labels: 0
3
17